**Даныя** (ад лац.: *data* множны лік ад лац.: *datum* — «(штосьці) дадзенае» ад лац.: *dare* — «даваць», «штосьці дадзенае») — спалучэнне дыскрэтных значнасцяў, якое нясе ў сябе інфармацыю, якая характарызуе пэўную сістэму, з’яву, працэс ці аб’ект, прадстаўлены ў пэўнай форме і прызначаны для далейшага выкарыстання; канкрэтная форма прадстаўлення **зместу** інфармацыі. Даныя часта выкарыстоўваюцца ў навуковых даследаваннях, інфармацыйных тэхналогіях і фінансах. У прыватнасці, даныя могуць быць выкарыстаны ў якасці пераменных у камп’ютарных вылічэннях. Даныя могуць прадстаўляць сабой як абстрактныя ідэі, так і канкрэтныя вымярэнні.

Даныя можна апісаць:

* абстрактна (матэматычна);
* лагічна;
* фізічна.

Даныя характарызуюцца сваёй структурай і таму часта прадстаўляюцца ў выглядзе табліц, якія прадстаўляюць дадатковыя кантэксты і сэнсы, і могуць выкарыстоўвацца самі сабой як даныя ў больш складаных структурах.

Этымалогія беларускага паняцця
------------------------------

Тлумачальны слоўнік беларускай літаратурнай мовы, а таксама іншыя слоўнікі і энцыклапедыі фіксуюць слова «даныя» як назоўнік, які сэнсава адпавядае англійскаму «*data*». Акадэмічная і перакладчыцкая супольнасць Беларусі сходзіцца на меркаванні, што дапушчальнае выкарыстанне толькі такога паняцця. Многія беларусы ўжываюць дзеепрыметнік «дадзеныя» як назоўнік, што з акадэмічнага пункту гледжання — памылка.

Ёсць меркаванне, што назоўнік *даныя* з’яўляецца запазычаннем з рускай мовы і транслітарацыяй рус.: *данные*. Тым часам, слова *даныя* часта сустракаецца ў тэкстах беларускіх класікаў (Якуб Колас, Цішка Гартны, Вацлаў Ластоўскі і інш.) як назоўнік і прыметнік, таму ўжыванне слова *дадзеныя* як назоўніка разглядаецца некаторымі навукоўцамі[*кім?*], у тым ліку, як уплыў рускай мовы.

У сваю чаргу, ёсць меркаванне, што назоўнік *даныя* паходзіць ад польск.: *dane* або укр.: *дані*.

Этымалагічна назоўнік *даныя* меркавана ўтвораны ад прыметніка *даныя*, які паходзіць ад дзеяслова *даць*, што агулам з’яўляецца калькай ад лац.: *data*.

Зноскі
------

1. 1 2  *OECD Glossary of Statistical Terms*. OECD. 2008. p. 119. ISBN 978-92-64-025561.
2. ↑  Statistical Language - What are Data? **(нявызн.)**. *Australian Bureau of Statistics* (13 ліпеня 2013). Архівавана з першакрыніцы 19 красавіка 2019. Праверана 9 сакавіка 2020.
3. ↑  Data vs Information - Difference and Comparison | Diffen (англ.). *www.diffen.com*. Праверана 11 снежня 2018.
4. ↑  Тлумачальны слоўнік беларускай літаратурнай мовы (бел.) / пад. рэд. І. Л. Капылова. — Мінск: Беларуская Энцыклапедыя імя Петруся Броўкі, 2016. — С. 212. — 968 с. — ISBN 978-985-11-0937-7.

Літаратура
----------

* Беларуская энцыклапедыя: У 18 т. Т. 6: Дадаізм — Застава / Рэдкал.: Г. П. Пашкоў і інш. — Мн. : БелЭн, 1998. — Т. 6. — 576 с. — 10 000 экз. — ISBN 985-11-0035-8. — ISBN 985-11-0106-0 (т. 6).
* Даныя — Данные (Data) // Інфарматыка. Беларуска-рускі тэрміналагічны слоўнік — Мн.: БДПУ імя М. Танка, 1996. — С. 32. — 100 экз. — ISBN 985-6087-29-5.

|  |  |
| --- | --- |
| ⚙️   Тэматычныя сайты | MusicBrainz |
| Слоўнікі і энцыклапедыі | Вялікая кітайская · Вялікая расійская (навукова-адукацыйны партал) · Britannica (онлайн) |
| Нарматыўны кантроль | GND: 4135391-2 · NKC: ph119329 |